טרור האבנים במזרח ירושלים לא נפסק: אבנים וזיקוקים הושלכו בצהריים (ג') על ידי קטינים ערבים, שהגיעו למקום כשהם רעולי פנים, לעבר מתחם שבו פועל גן ילדים בשכונת הר הזיתים בבירה.

עוד בחדשות:

ירדן: נוטרל ציוד ריגול ישראלי בשטחנו

אישום נגד כנופיית גנבי הסיגריות ב'צוק איתן'

למה להתחתן באולם כשאפשר על הר? צפו

בסרטון שפורסם נראית החבורה מיידה מטר אבנים לעבר מגרש משחקים. בעקבות כך, הילדים נאלצו להסתתר במקום מוגן עד להגעת המשטרה למקום. טרם נעצרו חשודים בביצוע המעשה. צפו בתיעוד.

בתיה הרוש, סייעת בגן ילדים שפועל במקום, סיפרה: "היינו בחצר ולפתע הגיעו כ-10 רעולי פנים לאזור ולזרוק אבנים ולירות זיקוקים לכיוון החצר שלנו שמגודרת לגובה. הרעש מאוד הפחיד את הילדים והם ראו את רעולי הפנים ונבהלו מאוד. אז הכנסנו אותם לממ"ד ודיווחתי מיד למשטרה".

הנערים נמלטו עם הגעת כוחות הביטחון לזירה. לטענת התושבים באזור, בחודשים האחרונים השטח רווי באלימות ופעילות חבלנית עוינת מצד צעירים ערבים שמיידים אבנים, יורים זיקוקים ומשליכים בקבוקי תבערה לעבר רכבים ישראלים ואנשי כוחות הביטחון.

האירוע בהר הזיתים לא היה היחיד היום. בשכונת ארמון הנציב בירושלים יידה פלסטיני כבן 18 אבן לעבר בית מגורים. כתוצאה התנפצה שמשת זכוכית בבית. כוח משטרתי עצר את החשוד, תושב ג'בל מוכבר, מיד לאחר ביצוע המעשה בעת שניסה להימלט. לא היו נפגעים באירוע ושוטרי מרחב קדם עצור את הצעיר שנלקח לחקירה בתחנת עוז.

טרור אבנים לא פוסק במזרח ירושלים. קטינים משליכים אבנים בהר הזיתים, היום

מוקדם יותר היום נרשמו עימותים בין פלסטינים לכוחות הביטחון בסילוואן על רקע ההתיישבות היהודית בשכונה הערבית. במהלך הלילה נכנסו משפחות יהודיות להתגורר בכמה דירות בשכונה תחת אבטחה משטרתית.

מדובר בדירות שנרכשו על ידי חברת השקעות מחו"ל ובמהלך הלילה שוכנו בה צעירים יהודים. לאחר מכן החל להתפתח עימות בין האוכלוסייה היהודית לפלסטינים במקום. במהלך ההתקהלות שנוצרה, אחד הצעירים הערבים ניסה להיכנס בכוח לאחד מהבתים. במקום נוצרה מהומה, שהתפתחה עד כדי יידוי אבנים על ידי צעירים מקומיים, שירו זיקוקים לעבר כוח משטרה שהיה במקום. הכוח הדף אותם עם אמצעים לפיזור הפגנות ושוטר יס"מ נפצע קל בראשו וטופל במקום.

באזור עיר דוד מתגוררות עשרות משפחות יהודיות, כשאת ששת המתחמים הנוכחיים רכשה החברה האמריקנית "קנדל פיננסס" בסיוע עמותות ימין. "אתמול בלילה עברו לכאן משפחות ואולי זה קשור לזה שהערבים מתפרעים", טענה תושבת השכונה.

פפה אללו, יו"ר סיעת מרצ בירושלים, התייחס למצב הנפיץ ואמר: "סילוואן היא שכונה ערבית. בסופו של דבר, אם יהיה הסדר השכונה תישאר חלק מהבירה הפלסטינית. המהלך האחרון הוא פרובוקציה שגורמת לנזק רב".

אריה קינג, יו"ר סיעת "ירושלים מאוחדת" בעיריית ירושלים, תקף: "כישלון רודף כישלון בכל האמור לשמירת הסדר ואכיפת החוק בירושלים נגד ערבים. עד שלא תוקמנה תחנות ונקודות משטרה בשכונות מזרח העיר, הסדר לא ישוב והביטחון האישי ימשיך להיות ירוד. כמי שפועל להתיישבות יהודית בשכונות ערביות, התשובה למדיניות ההקפאה של ממשלת הליכוד מחד, ומדיניות אי ביצוע צווי ההריסה לבתים לא חוקיים של ערבים, היא התיישבות".

אתמול עצרו לוחמי משמר הגבול ילד בן 12 בחשד שיידה אבנים לעבר בתי תושבים יהודים בשכונת ראס אל-עמוד במזרח ירושלים.

המקרה הנוכחי מצטרף לכמה מקרים בשבועות האחרונים, שבהם המשטרה תפסה ילדים פלסטינים מתחת לגיל האחריות הפלילית בעת שיידו אבנים ובקבוקי תבערה לעבר כלי רכב ובתים ישראליים או לעבר כוחות משטרה.

לפני שבועיים החל במשטרת מחוז ירושלים מבצע "ימי תשובה". בימים האחרונים פועלים מאות שוטרי המחוז ולוחמי מג"ב למנוע זריקות אבנים והשלכת בקבוקי תבערה לעבר כלי רכב ישראליים ובתי יהודים המתגוררים במזרח העיר. הצוותים מוצבים במוקדי חיכוך וסמוך לבתים ומבצעים סיורים, תצפיות ובידוקים יזומים.

בשבוע שעבר עצרו השוטרים והבלשים 63 חשודים, בהם עשרה ילדים מתחת לגיל 12 ועוד 38 קטינים. במשטרה טוענים כי מאז החל מבצע "ימי תשובה" ברחבי המחוז כמות אירועי הפרות הסדר ירדה משמעותית.